REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Broj: 06-2/180-14

10. jul 2014. godine

B e o g r a d

ZAPISNIK

PETE SEDNICE ODBORAZA OBRAZOVANjE, NAUKU, TEHNOLOŠKI RAZVOJ

I INFORMATIČKO DRUŠTVO, ODRŽANE 9. JULA 2014. GODINE

Sednica je počela u 12,00 časova.

Sednicom je predsedavala mr Aleksandra Jerkov, predsednica Odbora.

Sednici su prisustvovali članovi Odbora: Milan Knežević, Mileta Poskurica, Marko Atlagić, Irena Aleksić, Ljubiša Stojmirović, Vladimir Orlić, Nevenka Milošević, Anamarija Viček, Jelisaveta Veljković, Ninoslav Stojadinović, Milena Bićanin, Olena Papuga i Riza Halimi

Sednici Odbora je prisustvovao zamenik člana Odbora: Vladeta Kostić (Nebojša Petrović).

Sednici Odbora nisu prisustvovali sledeći članovi Odbora: Žarko Obradović i Dijana Vukomanović, niti njen zamenik.

Aleksandra Jerkov, predsednica Odbora je pre prelaska na glasanje o dnevnom redu informisala članove i zamenike članova Odbora da je povodom dopisa koji je poslat ministru prosvete, nauke i tehnološkog razvoja imala sastanak sa šefom kabineta ministra na kome je dogovoreno da ministar na sledećoj sednici Odbora podnese Informaciju o radu ministarstva prosvete, nauke i tehnološkog razvoja kao i da se preciziraju datum, teme i spisak lica koja bi bila pozvana na javno slušanje u vezi sa Nacrtom Zakona o izmenama i dopunama Zakona o visokom obrazovanju.

Na predlog predsednice Odbora, većinom glasova usvojen je sledeći dnevni red:

D n e v n i r e d

1. Priprema predloga za organizovanje javnog slušanja na temu: „ Razmatranje Nacrta zakona o izmenama i dopunama Zakona o visokom obrazovanju “.

2. Okvirni Plan rada Odbora i javnih slušanja.

**Pre prelaska na dnevni red, usvojen je zapisnik četvrte sednice Odbora sa primedbom Milene Bićanin da se u zapisnik unese podatak o njenoj odsutnosti i njenog zamenika sa te sednice Odbora.**

 Prva tačka dnevnog reda – **Priprema predloga za organizovanje javnog slušanja na temu: „ Razmatranje Nacrta zakona o izmenama i dopunama Zakona o visokom obrazovanju “**

Marko Atlagić je rekao da je iznenađen što na sednici Odbora nije prisutan niko od predstavnika Ministarstva prosvete, nauke i tehnološkog razvoja. U nastavku izlaganja citirao je deo ekspozea Aleksandra Vučića, predsednika Vlade, koji se odnosi na obrazovanje i naveo sledeće teme koje su značajne za rad Odbora, tako i za donošenje novog Zakona o visokom obrazovanju: stvaranje zakonskog osnova za reformu obrazovanja; pitanje kompetencija zaposlenih u Ministarstvu prosvete, nauke i tehnološkog razvoja; reorganizacija Ministarstva prosvete, nauke i tehnološkog razvoja u skladu sa savremenim potrebama vremena i globalnog društva u celini; izbor dekana s mogućnošću davanja saglasnosti Ministarstva na njihov izbor; preciznije propisivanje kaznenih odredbi u slučaju nepoštovanja zakona od strane dekana; preciziranje uslova za sticanje zvanja na fakultetima; regulisanje dobijanja naučnih zvanja ljudi koji rade u vannastavnim naučnim ustanovama i njihovo učešće u projektima koje sprovodi Ministarstvo; stručno usavršavanje profesora; pitanje punog radnog vremena dekana; pedagogizacija visokoškolskih ustanova i definisanje preciznih uslova za rad visokolškolskih ustanova. Posebno je istakao da je da je nezadovoljan predloženim Nacrtom Zakona o izmenama i dopunama Zakona o visokom obrazovanju i da je zbog toga neophodno u bližoj budućnosti doneti nov zakon kojim bi na sveobuhvatan način bila unapređena oblast visokog obrazovanja.

Vladimir Orlić, je predložio da se termin održavanja javnog slušanja na temu: Nacrt zakona o izmenama i dopunama Zakona o visokom obrazovanju,odredi na sledećoj sednici Odbora do kada bi članovi Odbora trebalo da dobiju informaciju o tome kada se očekuje razmatranje ovog zakona na sednici Narodne skupštine. Do tada bi članovi Odbora precizirali podteme i spisak lica koja će učestvovati na javnom slušanju.

Ninoslav Stojadinović je ukazao da od početka rada Odbora postoji dobra volja svih članova i zamenika članova da se ozbiljno radi. Kada je u pitanju organizovanje javnog slušanja od strane Odbora na temu: Nacrt zakona o izmenama i dopunama Zakona o visokom obrazovanju, neophodno je prema njegovom mišljenju usaglasiti stavove. Zbog toga bi bilo dobro da na sledećoj sednici Odbora Srđan Verbić, ministar prosvete, nauke i tehnološkog razvoja, zajedno sa svojim saradnicima, podnese Informaciju o radu ministarstva o kojoj će se voditi rasprava i da nakon toga Odbor precizira datum, podteme i učesnike javnog slušanja. Ovo, pre svega iz razloga što on kao član Odbora nije zadovoljan odredbama Nacrta Zakona o izmenama i dopunama Zakona o visokom obrazovanju sa kojima je imao prilike da se upozna.

 Mileta Poskurica je izneo svoje mišljenje da Zakon o visokom obrazovanju sadrži niz rešenja koja su prevaziđena i neprimenjiva u praksi i da je zbog toga neophodno ići na donošenje novog zakona u skladu sa planiranim aktivnostima Ministarstva prosvete, nauke i tehnološkog razvoja i potrebama vremena.

 Aleksandra Jerkov, predsednica Odbora, je povodom prethodnih izlaganja zaključila i predložila da se narednog petka, 18. jul 2014. godine, formalno podnese predlog za organizovanje javnog slušanja sa temom, datumom i spiskom lica koja bi bila pozvana, a da se na ovoj sednici izvrši priprema. S tim u vezi, predložila je da se predstavnicima Ministarstva prosvete, nauke i tehnološkog razvoja da mogućnost da u uvodnom delu javnog slušanja obrazlože Nacrt zakona kao i sledeće podteme: postupak akreditacije (ustanova i programa), nostrifikacija diploma, registar doktorskih disertacija i uvođenje obaveze vođenja javnih registra nastavnika. Takođe, predložila je da na javno slušanje pored predstavnika ministarstva budu pozvani i rektori državnih i privatnih univerziteta, predstavnici studentske Konferencije, predsednici Nacionalnog saveta za visoko obrazovanje i Komisije za akreditaciju i proveru kvaliteta obrazovanja, predsednica Saveta za nauku i svi narodni poslanici.

Pored ovih podtema i spiska pozvanih, članovi Odbora su predložili i sledeće podteme: zašto se donosi Zakon o izmenama i dopunama Zakona o visokom obrazovanju, a ne nov zakon; kriterijumi za sticanje naučnih i akademskih zvanja; pitanje ekvivalencije između zvanja u visokom obrazovanju i naučnoistraživačkoj delatnosti; šifrarnik zanimanja. Predložili su i da se na javno slušanje pozovu predstavnici Srpske akademije nauke i umetnosti (SANU), Inžinjerske akademije Srbije i Odbora za obrazovanje Nacionalnih saveta nacionalnih manjina

 Milena Bićanin, rekla je da prepoznaje volju da javno slušanje donese jedan nov kvalitet i izrazila zadovoljstvo što se na ovakav način vrši priprema javnog slušanja. Takođe, izrazila je nadu da će ono obuhvatiti sve teme koje su od značaja za donošenje zakona.

Napred predložene teme javnog slušanja sa spiskom lica koja će biti pozvana proslediće se u pisanoj formi (od strane sekretara Odbora) svim članovima i zamenicima članova Odbora kako bi sa njima mogli blagovremeno da se upoznaju.

Druga tačka dnevnog reda – **Okvirni Plan rada Odbora i javnih slušanja**

Aleksandra Jerkov, predsednica Odbora je u okviru druge tačke dnevnog reda informisala članove i zamenike članova Odbora o obavezama koje su pred njima do kraja kalendarske godine. Istakla je da bi prema najavama iz Ministarstva prosvete, nauke i tehnološkog razvoja, u avgustu mesecu Odbor trebalo da razmatra Predlog Zakona o izmenama i dopunama Zakona o visokom obrazovanju u načelu i pojedinostima, čemu bi prethodilo održavanje javnog slušanja na tu temu. Dalje, kako je rekla, na jesen se može očekivati razmatranje i Predloga zakona o udžbenicima i drugim nastavnim sredstvima, izbor novog člana Nacionalnog prosvetnog saveta (umesto Zorane Lužanin), a u oktobru i novembru Odbor će razmatrati tromesečne informacije o radu Ministarstva prosvete, nauke i tehnološkog razvoja i Ministarstva omladine i sporta. U novembru predstoji i procedura za izbor članova Nacionalnog prosvetnog saveta, a u decembru utvrđivanje Predloga odluke o izboru Nacionalnog saveta za visoko obrazovanje.

U vezi sa drugom tačkom dnevnog reda, članovi i zamenici članova Odbora predložili su sledeće teme od značaja za rad Odbora: pitanja iz oblasti Zakona o udžbenicima i drugim nastavnim sredstvima; prosvetne inspekcije; obrazovanje na jezicima nacionalnih manjina; izmene i dopune Zakona o osnovnoj i Zakona o srednjoj školi; rearfimacija vaspitne uloge škole; rad Nacionalnog prosvetnog saveta i Nacionalnog saveta za visoko obrazovanje; medijsko obrazovanje i medijska pismenost; inkluzivno obrazovanje; reforme srednjeg stručnog obrazovanja; nasilje u školama; kontrola rukovođenja i upravljanja ustanovama i institucijama iz oblasti obrazovanja i saradnja Odbora i članova veća gradova koji su zaduženi za obrazovanje.

Sednica je završena u 13, 40 časova.

 SEKRETAR PREDSEDNICA

\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

 Dragomir Petković mr Aleksandra Jerkov